પોતાના વખાણ કરવા એ કળા છે. એવું મનાય છે કે અમારા નાગરોમાં ભગવાને ભારોભાર કળાઓ ભરી છે, એમાં એક આ પોતાના વખાણ કરવાની કળા પણ આવી ગઈ. પોતાના વખાણ એ જ વ્યક્તિ કરી શકે જે પોતાની જાતને અનહદ પ્રેમ કરતી હોય. આને સંસ્કૃતમાં ‘સ્વાનુરાગ’ અને ઇંગ્લિશમાં ‘નાર્સીસીઝ્મ’ કહેવાય છે. નાગરોના જીન્સ પર સંશોધન થાય તો કદાચ સ્વાનુરાગને લગતી ડી.એન.એ. ચેઈન મળી પણ આવે. આ કારણથી જ આત્મ-પ્રશંસાની બાબતમાં અમે સ્વાવલંબી છીએ. કોઈના ભરોસે રહેવું અમને પરવડતું નથી. અમારી જ વાત કરું તો અમે બે માસ્ટર્સ સિવિલ એન્જિનિયરિંગમાં અને એક મેનેજમેન્ટમાં કર્યું છે, અને પી.એચડી. પતવામાં છે, પણ એ બાબતનું અમને જરાય અભિમાન નથી. બાકી ભણવાનું છોડી મુંબઈ નાસી જવાનું હાસ્યલેખકોમાં સામાન્ય છે અને એ આત્મકથાઓમાં લખાઈ ચૂક્યું છે!